
Uz 11.03.2021.       VSS-205 (prot. Nr.10  3.§)

Aizsardzības ministrijai


[bookmark: _Hlk36045257]Par Ministru kabineta noteikumu projektu
“Drošības noteikumi Jaunsardzes centra 
organizētajās nodarbībās un pasākumos”


Tieslietu ministrija ir izskatījusi Aizsardzības ministrijas sagatavoto Ministru kabineta noteikumu projektu “Drošības noteikumi Jaunsardzes centra organizētajās nodarbībās un pasākumos” (turpmāk – projekts) un neatbalsta tā tālāku virzību, vienlaikus izsakot šādus iebildumus. 
1. Projekts ir sagatavots neatbilstoši izveidotajai tiesību normu sistēmai izglītības jomā, kā arī Valsts aizsardzības mācības un Jaunsardzes likuma (turpmāk – likums) noteiktajam. Vēršam uzmanību, ka zem projekta nosaukuma esošajā norādē, uz kāda likuma pamata noteikumu projekts sagatavots, nepamatoti tiek norādīts Izglītības likuma 14. panta 21. punkts. Ministru kabineta kompetence dažādu noteikumu izdošanā nav neierobežota un to nepieciešams veidot atbilstoši likumā paredzētam pilnvarojumam un noteiktajai tiesību sistēmai. Izglītības likums neparedz nekāda veida regulējumu valsts aizsardzības mācības un jaunsargu izglītošanas jomā, tādēļ arī šāda pilnvarojuma izmantošana nebūtu pieļaujama. Atbilstoši Izglītības likuma 14. panta 21. punktam šobrīd ir izdoti Ministru kabineta 2009. gada 24. novembra noteikumi Nr.1338 „Kārtība, kādā nodrošināma izglītojamo drošība izglītības iestādēs un to organizētajos pasākumos”, kā arī Ministru kabineta 2010. gada 23. marta noteikumi Nr.277 „Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs”. Minētie noteikumi ir izdoti ar pietiekamu vispārinājuma pakāpi un jebkurai institūcijai vai privātpersonai, kas darbojas izglītības jomā, tie ir saistoši. Ja Aizsardzības ministrija uzskata, ka minētajos noteikumos esošais regulējums ir neatbilstošs vai nepietiekams valsts aizsardzības mācības priekšmeta apguvei, minētajos noteikumos sadarbībā ar Izglītības un zinātnes ministriju var veikt attiecīgus grozījumus, iekļaujot tajā atbilstošas speciālās normas par drošības prasībām. Savukārt projekta 1. punktu nepieciešams izteikt precīzi atbilstoši likuma 19. pantā noteiktajam pilnvarojumam, ka noteikumi nosaka kārtību, kādā nodrošināma drošība Jaunsardzes nodarbībās un pasākumos. Papildus vēršam uzmanību, ka likumā tiesiskais regulējums par dažādām Jaunsardzes aktivitātēm un valsts aizsardzības mācības priekšmeta pasniegšanu skolās ir nodalīts un likuma 19. pantā noteiktais pilnvarojums ir attiecināms tikai uz jaunsargu nodarbībām un pasākumiem, kurus organizē Jaunsardze saskaņā ar likuma 10. pantā paredzēto jaunsargu interešu izglītības programmu. Uz tiesiskā regulējuma nodalīšanu nepārprotami norāda arī, piemēram, likuma 5. panta ceturtajā daļā un likuma 20. pantā nodalītie pilnvarojumi Ministru kabinetam noteikumu izdošanai par izglītojamo un jaunsargu veselības aprūpi. Turklāt projektā esošais regulējums neatbilst likuma anotācijas IV sadaļā norādītajam, kas paredz – “Plānots izdot jaunus Ministru kabineta noteikumus, kas regulēs tādu nometņu organizēšanu, kurās bērni un jaunieši tiek izglītoti valsts aizsardzībā, attiecīgi arī būs izdarāms grozījums Ministru kabineta 2009. gada 1. septembra noteikumos Nr.981 “Bērnu nometņu organizēšanas un darbības kārtība”, paredzot izņēmumu attiecībā uz Jaunsardzes centra organizētajām nometnēm.”. Vēršam uzmanību, ka likuma 5. panta pirmā daļa paredz pilnvarojumu Ministru kabinetam izdot noteikumus par izglītojamo valsts aizsardzības mācības nometņu organizēšanas un darbības kārtību. Tādējādi šajā projektā nav iekļaujams regulējums par dažādiem pasākumiem izglītojamajiem, kuri var notikt tikai valsts aizsardzības mācības nometnēs, piemēram, augstumā, atklātās ūdenstilpnēs, arī poligonos. Ievērojot minēto, visu projektu nepieciešams pārstrādāt, veidojot tajā regulējumu par jaunsargiem paredzētiem drošības nosacījumiem Jaunsardzes nodarbībās un pasākumos jaunsargu interešu izglītības programmās. Savukārt projektā šobrīd esošo izglītojamajiem paredzēto regulējumu par valsts aizsardzības mācības priekšmeta apguvi vai likuma 3.panta otrajā daļā noteikto interešu izglītības programmu, kura tiks īstenota valsts aizsardzības mācības nometnēs, nepieciešams projektā svītrot un izstrādāt likuma pilnvarojumam atbilstošus noteikumu vai to grozījumu projektus. 
2. Projektā nepieciešams izvērtēt visu tiesisko regulējumu par ieročiem, šaušanas nodarbībām un citiem ar to saistītiem nosacījumiem, jo Ministru kabineta noteikumos nav pieļaujams atšķirīgs vai arī dublējošs regulējums, kas ir noteikts Ieroču aprites likumā. Piemēram, Ieroču aprites likuma 14. pants nosaka vecumu dažāda veida ieroču izmantošanas tiesībām, tai skaitā simulācijas spēlēs, vai 71. panta sestā daļa, kas nosaka minimālo vecumu treniņšaušanai vai šaušanai sporta sacensībās. Tāpat arī šī likuma 67. pants nosaka prasības straikbola ieroču, peintbola ieroču un lāzertaga ierīču izmantošanas un pielietošanas vietām. Tādējādi projektā var veidot ārējās atsauces par Ieroču aprites likumā noteiktā regulējuma piemērošanu, piemēram, ja jaunsargi nodarbībās apmeklē un izmanto jebkuru šautuvi, viņiem būs saistošs šajā šautuvē noteiktais regulējums un par to izpildi jārūpējas šautuves atbildīgajām personām vai jaunsargus pavadošajām personām, nevis projektā jāveido savs regulējums. Turklāt projektā nav pieļaujams regulējums, kāds šobrīd ir noteikts projekta 64. punktā, ka izglītojamiem nepieciešams pārliecināties par ieroča un munīcijas atbilstību. Vēršam uzmanību, ka bērniem noteiktu regulējumu nevar veidot līdzīgi, kā tas ir noteikts karavīriem vai zemessargiem. Ieroču un munīcijas atbilstības pārbaude ir jāveic Jaunsardzes instruktoriem pirms ieroča un munīcijas izsniegšanas. Tieslietu ministrija uzskata, ka projektā kopumā par drošības prasībām jāveido Jaunsardzes centram, Jaunsardzes instruktoriem vai citiem pedagogiem saistošs regulējums, nevis jaunsargiem – bērniem no 10 gadu vecuma, ko nosaka likuma 16. panta pirmā daļa par uzņemšanu Jaunsardzē.
3. Ministru kabineta noteikumos par vispārējām drošības vai citām prasībām neveido detalizētu regulējumu par iespējamo bērnu rīcību vai pienākumiem ugunsgrēkā, terorisma draudu gadījumā vai citos projektā paredzētos līdzīgos gadījumos. Tāpat arī regulējums par sporta nodarbībām, atbilstoša tērpa nepieciešamību, sprinta distanču skriešanas prasībām vai bumbas piespēli nav šajā projektā regulējami jautājumi. Šādu regulējumu var veidot iekšējos normatīvajos aktos vai arī tieši izmantot dažādu sporta veidu federāciju izdotus sacensību noteikumus. Ievērojot minēto, projektā esošais šāda veida regulējums neatbilst Ministru kabineta noteikumu kā ārējā normatīvā akta izstrādes prasībām. Papildus vēlāmies norādīt, ka Jaunsardze ir brīvprātīga organizācija un likuma 15. pants nosaka dažādus jaunsargu pienākumus, tai skaitā pienākumu ievērot Jaunsardzes iekšējos normatīvos aktus (standartus un ētikas kodeksu), tādējādi visi šajā likuma pantā noteiktie dokumenti kā iekšējie normatīvie akti būs saistoši jaunsargiem. Ievērojot minēto, Tieslietu ministrija aicina projektā neiekļaut regulējumu, kas būtu nosakāms iekšējos normatīvajos aktos vai Jaunsardzes centra amatpersonu amata aprakstos. 
4. Projekta 2. punktu nepieciešams svītrot, jo šāda veida normas Ministru kabineta noteikumos ir deklaratīvas. Jebkurš ārējais normatīvais akts vai atsevišķas to normas ir saistošas jebkurai fiziskai vai juridiskai personai, uz kurām tās ir tieši vai netieši attiecināmas. 
5. Projekta 3. punktu nepieciešams svītrot, jo tas ir pretrunā ar likuma pilnvarojumu. Projektā var veidot regulējumu tikai par Jaunsardzes nodarbībām un pasākumiem, nevis citu personu, piemēram, privātu sporta klubu, organizētām peintbola sacensībām. Turklāt šajā projektā nav pieļaujams valsts aizsardzības mācības izglītojamos un jaunsargus izteikt ar vienu apvienojošu apzīmējumu. 
6. Projekta 8. punkta apakšpunktos nodarbībām un pasākumiem ir paredzēti četri dažādi riska līmeņi. Savukārt projekta turpmākajos punktos, proti, projekta 9., 10., 11. un 13. punktā šo riska līmeņu definēšanai vai pazīmju norādīšanai nav ievērota konsekvence, jo projektā netiek skaidroti zemas bīstamības nodarbības vai pasākumi un ļoti augstas bīstamības nodarbības vai pasākumi. Tādējādi netiek paredzēta iespēja strīdu gadījumā tiesiski izvērtēt un salīdzināt, piemēram, zemu bīstamību un paaugstinātu bīstamību vai augstu bīstamību un ļoti augstu bīstamību. Šāds vērtējums ir īpaši svarīgs gadījumos, lai konstatētu, kad saskaņojums nav nepieciešams vai kad pasākums nav pieļaujams. Ievērojot minēto, projekta 9., 10., 11. un 13. punktu nepieciešams izteikt izvērsti, precīzi ar atbilstošām pazīmēm nodalot visus riska līmeņus. Savukārt papildus informācija par šo regulējumu un tā pieļaujamību, ņemot vērā bērnu tiesību aizsardzības prasības, jānorāda projekta anotācijā. 
7. Projekta anotācijā nepieciešams sniegt izvērstu informāciju par visu jauno regulējumu. Piemēram, projektā ir iekļauts regulējums par nenosauktiem “paaugstinātas bīstamības publicitātes un reprezentācijas pasākumi”. Vēršam uzmanību, ka likumā Jaunsardzei publicitātes un reprezentācijas pasākumi nav paredzēti, tādēļ bez izvērsta skaidrojuma anotācijā, jo īpaši par paaugstināto bīstamību, nav iespējams izvērtēt šāda veida regulējuma mērķi, tiesiskumu un atbilstību esošajai tiesību normu sistēmai. 



Valsts sekretāra vietniece
tiesību politikas jautājumos							      Laila Medina

